CELEX: C2007/069/53
Language: fi
Date: 2007-03-24 00:00:00
Title: Asia T-25/07: Kanne 30.1.2007 — Iride ja Iride Energia v. komissio

24.3.2007   
            
            
               FI
            
            
               Euroopan unionin virallinen lehti
            
            
               C 69/24
            
         Kanne 30.1.2007 — Iride ja Iride Energia v. komissio
   (Asia T-25/07)
   (2007/C 69/53)
   Oikeudenkäyntikieli: italia
   Asianosaiset
   
      Kantajat: Iride ja Iride Energia (Torino, Italia) (edustajat: asianajajat L. G. Radicati di Brozolo, M. Merola ja C. Bazoli)
   
      Vastaaja: Euroopan yhteisöjen komissio
   Vaatimukset
   
               —
            
            
               Päätöksen toteaminen pätemättömäksi siltä osin kuin siinä luokitellaan toimenpiteet valtiontueksi, sekä siltä osin kuin siinä keskeytetään tuen maksaminen siihen asti, kunnes Italia olisi esittänyt todisteet siitä, että AEM Torino on maksanut takaisin aikaisemmille yleishyödyllisille laitoksille myönnetyistä verovapautuksista 5.6.2002 tehdyllä päätöksellä 2003/193/EY sääntöjenvastaiseksi ja yhteismarkkinoille soveltumattomaksi todetun tuen,
            
         
               —
            
            
               komission velvoittaminen korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Iride SpA:n ja Iride Energia SpA:n (jäljempänä kantajat) nostaman kanteen kohteena on 8.11.2006 tehty päätös, jolla komissio on päättänyt EY 88 artiklan 2 kohdassa tarkoitetun menettelyn sen tutkimiseksi, onko yhteisön oikeuden kanssa yhteensoveltuva se tuki, jonka Italia aikoo myöntää AEM Torinolle energia-alan hukkakustannuksiin (1).
   Kantajat vaativat, että ensimmäisen oikeusasteen tuomioistuin toteaa pätemättömäksi päätöksen sen osan, jossa luokitellaan valtiotueksi toimenpiteet, joilla palautetaan AEM Torinolle sellaiset hukkakustannukset, jotka ovat syntyneet energia-alan liberalisointimenettelyn aikana, ja sen osan, jolla keskeytetään tuen maksaminen siihen asti, kunnes Italia on toimittanut komissiolle todisteet siitä, että AEM Torino ei ole saanut aikaisemmille yleishyödyllisille laitoksille myönnetyistä verovapautuksista 5.6.2002 tehdyllä päätöksellä 2003/193/EY (jäljempänä verovapautuksista tehty päätös) sääntöjenvastaiseksi ja yhteismarkkinoille soveltumattomaksi todettua tukea, tai todisteet siitä, että AEM Torino on maksanut takaisin mainitun järjestelmän puitteissa saamansa aikaisemman tuen korkoineen.
   Kanne perustuu erityisesti seuraaviin pääasiallisiin perusteisiin:
   
               a)
            
            
               Kyseessä oleva toimenpide ei ole valtiontukea, koska sitä ei ole rahoitettu valtionvaroja käyttämällä eivätkä sen saajat saa sen perusteella vastikkeetonta etua.
            
         
               b)
            
            
               Asiassa Deggendorf annettua tuomiota (2) ei voida soveltaa nyt esillä olevassa asiassa. Komissio ei ole erityisesti näyttänyt toteen, että on olemassa edellytykset (ja erityisesti mahdollinen aikaisempien toimenpiteiden kumuloituva vaikutus uusien toimenpiteiden kanssa), joiden tuomiosta itsestään ilmenevien periaatteiden mukaan on oltava olemassa, jotta tuen maksaminen voidaan keskeyttää. Komissio ei ole erityisesti selittänyt, miten voidaan määrittää yksinomaan verojen tasaamiseksi toteutettujen stranded costsien kaltaisten toimenpiteiden kumuloituminen verovapautuksista tehdyn päätöksen kohteena olevien tukien kanssa ja siten niiden vaikutusten kanssa, jotka ovat päättyneet menneisyydessä, mahdollistaen niiden kustannusten kuolettamisen, jotka ovat syntyneet säänneltyjen markkinoiden aikaan, kuten yritykset olisivat tehneet, jos alaa ei olisi liberalisoitu ennen kuin kyseiset kustannukset olisi täydellisesti kuoletettu.
            
         
      (1)  EUVL L 366, 21.12.2006, s. 62.
   
      (2)  Asia C-355/95, TwD v. komissio (Kok. 1997, s. I-2549).